MA3
Exported from Holy-Writings.com on 2026-06-21 - 1 clipping

中阿含經 3 城喩經

我聞如是： 一時，佛遊舍衛國，在勝林給孤獨園。

爾時，世尊告諸比丘： 「如王邊城七事具足四食豐饒易不難得。 是故，王城不爲外敵破，唯除内自壞。

「云何王城七事具足。 謂王邊城造立樓櫓，築地，使堅不可毀壞。 爲内安隱，制外怨敵。 是謂王城一事具足。

「復次，如王邊城掘鑿池塹，極使深廣，修備可依。 爲内安隱，制外怨敵。 是謂王城二事具足。

「復次，如王邊城周匝通道開除，平，博。 爲内安隱，制外怨敵。 是謂王城三事具足。

「復次，如王邊城集四種軍力，象軍，馬軍，車軍，歩軍。 爲内安隱，制外怨敵。 是謂王城四事具足。

「復次，如王邊城豫備軍器弓，矢，鉾，戟。 爲内安隱，制外怨敵。 是謂王城五事具足。

「復次，如王邊城立守門大將明略，智辯，勇毅，奇謀。 善則聽入，不善則禁。 爲内安隱，制外怨敵。 是謂王城六事具足。

「復次，如王邊城築立高墻，令極牢固，泥塗堊灑。 爲内安隱，制外怨敵。 是謂王城七事具足也。

「云何王城四食豐饒，易不難得。 謂王邊城水，草，樵木，資有豫備。 爲内安隱，制外怨敵。 是謂王城一食豐饒，易不難得。

「復次，如王邊城多收稻穀，及儲畜麥。 爲内安隱，制外怨敵。 是謂王城二食豐饒，易不難得。

「復次，如王邊城多積秥豆，及大，小豆。 爲内安隱，制外怨敵。 是謂王城三食豐饒，易不難得。

「復次，如王邊城畜酥油，蜜，及甘蔗，餹，魚，鹽，脯肉，一切具足。 爲内安隱，制外怨敵。 是謂王城四食豐饒，易不難得。

「如是，王城七事具足，四食豐饒，易不難得。 不爲外敵破，唯除内自壞。

「如是，若聖弟子亦得七善法，逮四増上心，易不難得。 是故，聖弟子不爲魔王之所得便，亦不隨惡不善之法。 不爲染汚所染，不復更受生也。

「云何聖弟子得七善法。 謂聖弟子得堅固信，深著如來。 信根已立，終不隨外沙門梵志，若天，魔，梵，及餘世間。 是謂聖弟子得一善法。

「復次，聖弟子常行慚耻。 可慚，知慚惡不善法，穢汙，煩惱，受諸惡報，造生死本。 是謂聖弟子得二善法。

「復次，聖弟子常行羞愧。 可愧，知愧惡不善法，穢汙，煩惱，受諸惡報，造生死本。 是謂聖弟子得三善法。

「復次，聖弟子常行精進。 斷惡不善，修諸善法。 恒自起意，專一，堅固，爲諸善本，不捨方便。 是謂聖弟子得四善法。

「復次，聖弟子廣學，多聞。 守持，不忘，積聚，博聞所謂法者，初善，中善，竟亦善。 有義有文具足清淨顯現梵行。 如是諸法廣學，多聞。 翫習至千，意所惟觀，明見深達。 是謂聖弟子得五善法。

「復次，聖弟子常行於念。 成就正念，久所曾習，久所曾聞，恒憶不忘。 是謂聖弟子得六善法。

「復次，聖弟子修行智慧。 觀興衰法，得如此智聖慧明達。 分別，曉了以正盡苦。 是謂聖弟子得七善法也。

「云何聖弟子逮四増上心，易不難得。 謂聖弟子離欲離惡不善之法。 有覺有觀，離生喜樂，逮初禪成就遊。 是謂聖弟子逮初増上心，易不難得。

「復次，聖弟子覺觀已息，内靜一心。 無覺無觀，定生喜樂，逮第二禪成就遊。 是謂聖弟子逮第二増上心，易不難得。

「復次，聖弟子離於喜欲，捨無求遊。 正念正智而身覺樂，謂聖所説聖所捨，念，樂住，空，逮第三禪成就遊。 是謂聖弟子逮第三増上心，易不難得。

「復次，聖弟子樂滅，苦滅。 喜憂本已滅，不苦不樂 捨，念，清淨，逮第四禪成就遊。 是謂聖弟子逮第四増上心，易不難得。

「如是，聖弟子得七善法，逮四増上心，易不難得。 不爲魔王之所得便，亦不隨惡不善之法。 不爲染汚所染，不復更受生。

「如王邊城造立樓櫓，築地，使堅不可毀壞。 爲内安隱，制外怨敵。 如是，聖弟子得堅固信，深著如來。 信根已立，終不隨外沙門梵志，若天，魔，梵，及餘世間。 是謂聖弟子得信樓櫓，除惡不善，修諸善法也。

「如王邊城掘鑿池塹，極使深廣，修備可依。 爲内安隱，制外怨敵。 如是，聖弟子常行慚恥。 可慚，知慚惡不善法，穢汙，煩惱，受諸惡報，造生死本。 是謂聖弟子得慚池塹，除惡不善，修諸善法也。

「如王邊城周匝通道，開除，平，博。 爲内安隱，制外怨敵。 如是，聖弟子常行羞愧。 可愧，知愧惡不善法，穢汚，煩惱，受諸惡報，造生死本。 是謂聖弟子得愧平道。除惡不善。修諸善法也。

「如王邊城集四種軍力，象軍，馬軍，車軍，歩軍。 爲内安隱，制外怨敵。 如是，聖弟子常行精進。 斷惡不善，修諸善法。 恒自起意，專一，堅固，爲諸善本，不捨方便。 是謂聖弟子得精進軍力，除惡不善，修諸善法也。

「如王邊城豫備軍器弓，矢，鉾，戟。 爲内安隱，制外怨敵。 如是，聖弟子廣學，多聞。 守持，不忘，積聚，博聞所謂法者，初善，中善，竟亦善。 有義有文具足清淨顯現梵行。 如是諸法廣學，多聞 翫習至千，意所惟觀，明見深達。 是謂聖弟子得多聞軍器，除惡不善，修諸善法也。

「如王邊城立守門大將，明略，智辯，勇毅，奇謀。 善則聽入，不善則禁。 爲内安隱，制外怨敵。 如是，聖弟子常行於念。 成就正念，久所曾習，久所曾聞，恒憶不忘。 是謂聖弟子得念守門大將，除惡不善，修諸善法也。

「如王邊城築立高牆，令極牢固，泥塗堊灑。 爲内安隱，制外怨敵。 如是，聖弟子修行智慧 觀興衰法，得如此智聖慧明達。 分別，曉了以正盡苦。 是謂聖弟子得智慧牆，除惡不善，修諸善法也。

「如王邊城水，草，樵木，資有豫備。 爲内安隱，制外怨敵。 如是，聖弟子離欲，離惡不善之法。 有覺有觀，離生喜樂，逮初禪成就遊。 樂住無乏。 安隱快樂，自致涅槃也。

「如王邊城多收稻穀，及儲畜麥。 爲内安隱，制外怨敵。 如是，聖弟子覺觀已息，内靜一心。 無覺無觀，定生喜樂，逮第二禪成就遊。 樂住無乏。 安隱快樂，自致涅槃也。

「如王邊城多積秥豆，及大，小豆。 爲内安隱，制外怨敵。 如是，聖弟子離於喜欲，捨無求遊。 正念正智而身覺樂，謂聖所説聖所捨，念，樂住，空，逮第三禪成就遊。 樂住無乏。 安隱快樂，自致涅槃也。

「如王邊城畜酥油，蜜，及甘蔗，餹，魚，鹽，脯肉，一切充足。 爲内安隱，制外怨敵。 如是，聖弟子樂滅，苦滅。 喜憂本已滅，不苦不樂。 捨，念，清淨，逮第四禪成就遊。 樂住無乏。 安隱快樂，自致涅槃。」

佛説如是。 彼諸比丘聞佛所説，歡喜，奉行。
-- MA3 — Taisho Tipitaka (CC0-1.0)